制勝樓
作者：王延禧
朝代：宋

paragraphs: 夔子城新築，長江便作壕。
欲兼諸面敵，故起北樓高。
即舊基仍峻，因時力不勞。
青天纔咫尺，翠壁似週遭。
近照東西瀼，遙分上下牢。
百蠻歸指掌，三峽見秋毫。
帝道方無外，皇威到不毛。
三鉤閑夜鎖，八陣縱春邀。
守土慚非稱，提兵亦繆叨。
經營皆使指，備豫本戎韜。
功乏爲山助，名加制勝褒。
登臨欲吟咤，深愧杜陵豪。